V. Veteška, podpredseda NR SR: (2006-04-19):
G. Karlin, poslanec: Vážený pán predsedajúci, ctené auditórium. Dovoľte mi pár slov k predkladanému a k prerokúvanému návrhu, tlač 1478. Tento návrh z dielne ministerstva zdravotníctva sa okrem humánnych liekov dotýka aj liekov veterinárnej starostlivosti, mení sa sadzobník právnych poplatkov ako aj niektoré úkony v živnostenskom podnikaní a v reklame liekov. Ide teda o rozsiahlu úpravu, ktorou sa zavádzajú nové prístupy a postupy „vzájomnej komunikácie“ medzi kompetentnými orgánmi členských štátov Európskej únie pre rovnaké princípy v humánnej a veterinárnej liekovej politike. Keďže ste už počuli, že výbor pre pôdohospodárstvo prerušil rokovanie, tým sa nedostali niektoré novo navrhnuté zmeny, tak dovoľte, aby som predniesol pozmeňujúci návrh k nasledovným bodom: po prvé, v článku 1, bod 87, ustanovenie bodu 87 vypustiť. Zdôvodnenie: Schválenie zmeny v § 52 ods. 4 písm. h), v predkladanom návrhu by boli veterinárni lekári vylúčení ako jediné spôsobilé osoby z možnosti nákupu medikovaných premixov aj napriek tomu, že môžu predpisovať všetky ostatné veterinárne liečivá a v prípade potreby aj humánne liečivá podľa paragrafu. Po druhé. V článku 1, bod 90. V § 52 ods. 12 doplniť za slovom: „chovateľom“ slová: „vlastníkom alebo držiteľom“. Zdôvodnenie: Zákon 488/2002 rozlišuje a v texte zákona používa všetky tri formy právneho vzťahu k zvieratám. Čiže chovateľ - vlastník - držiteľ. Podľa pôvodného návrhu by veľkodistribútor mohol dodávať veterinárne lieky vlastníkom alebo držiteľom zvierat. Po tretie. V článku 1 bodu 102, § 57, ods. 1 znie: Po prvé. Po a), veterinárni lekári predpisujú veterinárne lieky a veterinárne zdravotné pomôcky na veterinárny predpis. Po b), veterinárne lieky a veterinárne zdravotnícke pomôcky určené pre chovateľov včiel na veterinárny predpis  s potvrdením regionálnej veterinárnej a potravinovej správy len na základe klinickej prehliadky celého chovu včelstva. Zdôvodnenie: Veterinárne lieky a veterinárne pomôcky by sa nemali predpisovať z predchádzajúcej prehliadky nielen včelstva, ale aj celého chovu. Táto požiadavka vyplýva aj z nasledujúceho návrhu zmeny a bez predchádzajúcej klinickej prehliadky je dosť pravdepodobné vytváranie rezervy a zásob liekov a ich možné zneužitie počas znášky medu s následným zanechaním rezíduí inhibičných látok vo včelích produktoch. Po štvrté. V článku 1 k bodu 107. V § 56 vložiť za slová: „predpis“ slovo: „veterinárny“ a za slová: „ktoré je“ vloží slovo: „nevyhnutne“. Zdôvodnenie: Zákon v predchádzajúcich paragrafoch hovorí o veterinárnom predpise a slovo „nevyhnutne“ je dôležité, aby chovateľ, majiteľ alebo držiteľ zvierat si mohol na základe veterinárneho receptu zakúpiť vo verejnej lekárni veterinárne lieky len na príslušné ošetrenie zvieraťa a nemohol vytvárať na veterinárneho lekára nátlak a vypisovanie veterinárnych liekov do zásoby. Stratila by sa kontrola nad možnými rezíduami ihibičných látok. Po piate, zároveň aj posledné, v článku 1 bodu 108 v § 57 ods. 6 písm. b) slovo: „dohľadu“ nahradiť slovami: „predchádzajúceho súhlasu a kontroly veterinárneho lekára“. Zdôvodnenie: Slovo: „dohľadu“ zvádza k výkladu, že veterinárny lekár by  mal byť prítomný a mať dohľad nad použitím lieku. Tento paragraf by mal umožniť chovateľom, vlastníkom alebo držiteľom zvierať dokončiť začatú liečbu veterinárnym lekárom pri úplne jednoduchom ošetrení. Napríklad aplikácia liečiva v sprejovej alebo masťovej forme pri povrchovom zranení zvieraťa alebo aplikácia digestívnych prípravkov aplikovaných per ost, kedy je nutné prípravok podávať v krátkych časových úsekoch. Mimo ošetrenia a podania lieku injekčnou formou. Toľko moje návrhy, ďakujem za pozornosť.